b'\n_START_ARTICLE_\nB\xc3\xb8nes\n_START_PARAGRAPH_\nB\xc3\xb8nes er et omr\xc3\xa5de i den s\xc3\xb8rlige delen av bydelen Fyllingsdalen i Bergen som ligger langs vestsiden av Nord\xc3\xa5svannet, med 6,15 km\xc2\xb2 landareal, 0,36 km\xc2\xb2 ferskvann og 10\xc2\xa0178 innbyggere 1. januar 2012 fordelt p\xc3\xa5 de seks grunnkretsene Kr\xc3\xa5kenes, B\xc3\xb8nes, Kyrkjetangen, B\xc3\xb8nesskogen, Straume og Knappen. Omr\xc3\xa5det tilh\xc3\xb8rte gamle Fana kommune f\xc3\xb8r innlemmelsen i Bergen i 1972, var deretter en del av Fana bydel, etterfulgt av noen  \xc3\xa5r i L\xc3\xb8vstakken bydel, og endelig overf\xc3\xb8rt til Fyllingsdalen bydel i \xc3\xa5r 2000.\n_START_SECTION_\nHistorie\n_START_PARAGRAPH_\nB\xc3\xb8nes har opplevd stor nybygging fra begynnelsen av 1980-tallet frem til i dag, og mange sm\xc3\xa5barnsfamilier holder til p\xc3\xa5 stedet. Tidligere var omr\xc3\xa5det sv\xc3\xa6rt tynt befolket, og det var en del g\xc3\xa5rdsbruk der, noe man fortsatt kan se spor av._NEWLINE_I mai 2015 ble en hodeskalle funnet ved Kyrkjetangen (av en turg\xc3\xa5er) og en dateringspr\xc3\xb8ve ved Universitetsmuseet i Bergen viser at kraniet er 8500-9000 \xc3\xa5r gammelt.\n_START_SECTION_\nKultur\n_START_PARAGRAPH_\nB\xc3\xb8nes har et bra kulturliv. Av tilbud til kreative sjeler kan nevnes B\xc3\xb8neskoret, B\xc3\xb8nes skoleorkester og B\xc3\xb8nes skolekorps. I B\xc3\xb8nes kirke finnes ogs\xc3\xa5 barnekor (MiniSing og TRIA) og ungdomskor (B\xc3\xb8nes TenSing) med b\xc3\xa5de kor, drama, dans og band.\n_START_SECTION_\n\xc3\x85ndelig\n_START_PARAGRAPH_\nP\xc3\xa5 B\xc3\xb8nes finnes flere religi\xc3\xb8se m\xc3\xb8testeder._NEWLINE_B\xc3\xb8nes kirke er et av dem, og f\xc3\xb8rste byggetrinn av kirken ble reist etter mye arbeid fra lokale ildsjeler p\xc3\xa5 midten av 1990-tallet. 6. desember 2009 ble byggetrinn 2 offisielt \xc3\xa5pnet. Kirken er soknekirke for B\xc3\xb8nes sokn under Fana prosti i Den norske kirke._NEWLINE_I tillegg har Credokirken og Jehovas vitner forsamlingslokaler p\xc3\xa5 B\xc3\xb8nes.\n_START_SECTION_\nSkoler\n_START_PARAGRAPH_\nB\xc3\xb8nes skole, Fjellsdalen skole og privatskolen Bergen kristne grunnskole ligger i omr\xc3\xa5det.\n_START_SECTION_\nIdrett\n_START_PARAGRAPH_\nB\xc3\xb8nes IL ble stiftet i 1995 og er idag et velrenommert idrettslag som satser p\xc3\xa5 breddeiddrett. I sesongen 2005-2006 ble det opprettet et seniorlag, hvor B\xc3\xb8nes ble sl\xc3\xa5tt sammen med Bj\xc3\xb8llebotn. Laget spiller per dags dato i 4 div. Sommeren 2006 ble Fjellsdalen offisielt ny\xc3\xa5pnet med kunstgress og en tribune. B\xc3\xb8nes IL stiller mannsterkt p\xc3\xa5 fotballsiden med ca. 60 lag i seriesystemet._NEWLINE_Bergen S\xc3\xb8r Fotballklubb ble stiftet i 2003. Klubben har v\xc3\xa6rt aktiv med b\xc3\xa5de junior- og seniorlag._NEWLINE_B\xc3\xb8nes Basketballklubb ble stiftet i 1994 og trener og spiller kamper i B\xc3\xb8nes Arena._NEWLINE_B\xc3\xb8nes klubbhus ble den 30. desember 2004 brent ned som en f\xc3\xb8lge av uvettig bruk av fyrverki. Synderen ble raskt funnet, og 20. august 2005 stod det nye klubbhuset klart igjen. 12. desember 2008 brant det igjen i klubbhuset til B\xc3\xb8nes Idrettslag. Det ble ogs\xc3\xa5 denne gangen store materielle skader._NEWLINE_Bergen rackettsenter ligger p\xc3\xa5 B\xc3\xb8nes, og der blir det \xc3\xa5rlig avhold en hundeutstilling, samt en rekke andre aktiviteter._NEWLINE_P\xc3\xa5 Kyrkjetangen er det en popul\xc3\xa6r badeplass.\n_START_SECTION_\nIndustri og n\xc3\xa6ringsliv\n_START_PARAGRAPH_\nOmr\xc3\xa5det s\xc3\xb8r\xc3\xb8st for Fjellsdalen er tilholdssted for en del bedrifter og n\xc3\xa6ringslivforetak. Olaf Ellingsen A/S, trivielt kalt "krydderfabrikken", holder til i B\xc3\xb8nesskogen 30. Ogs\xc3\xa5 har du B\xc3\xb8nes G\xc3\xa5rdsmat AS, som holder til i B\xc3\xb8nesstranden 50. De selger alt av kj\xc3\xb8ttprodukter. 7 Fjell Bryggeri ligger i Fjellsdalen 5.'